LIETUVOS TEISMO EKSPERTIZĖS CENTRO DIREKTORIUS

Į S A K Y M A S

DĖL LIETUVOS TEISMO EKSPERTIZĖS CENTRO ATLIEKAMŲ EKSPERTIZIŲ (TYRIMŲ) KAINŲ NUSTATYMO IR TAIKYMO TVARKOS PATVIRTINIMO

2003 m. rugsėjo 29 d. Nr. B-42

Vilnius

Vadovaudamasi Lietuvos Respublikos civilinio proceso kodekso (Žin., 2002, Nr. 36-1340) 89 ir 90 str., Lietuvos Respublikos administracinių bylų teisenos įstatymo (Žin., 2000, Nr. 85-2566) 43 str., Lietuvos Respublikos baudžiamojo proceso kodekso (Žin., 2002, Nr. 37-1341) 104 str. 2 dalimi ir Lietuvos Respublikos teisingumo ministro 2003 05 26 įsakymu Nr. 159 patvirtintų Ekspertizių atlikimo LTEC nuostatų (Žin., 2003, Nr. 54-2404) 3 punktu, tvirtinu Lietuvos teismo ekspertizės centro atliekamų ekspertizių (tyrimų) kainų nustatymo ir taikymo tvarką (pridedama).

L. E. DIREKTORIAUS PAREIGAS	GABRIELĖ JUODKAITĖ-GRANSKIENĖ

PATVIRTINTA

Lietuvos teismo ekspertizės

centro direktoriaus 2003 m.

rugsėjo 29 d. įsakymu Nr. B-42

LIETUVOS TEISMO EKSPERTIZĖS CENTRO ATLIEKAMŲ EKSPERTIZIŲ (TYRIMŲ) KAINŲ NUSTATYMO IR TAIKYMO TVARKA

I. BENDROSIOS NUOSTATOS

1. Pagal šią tvarką nustatomos Lietuvos teismo ekspertizės centro civilinėse, administracinėse bylose ar privačių asmenų prašymu atliekamų ekspertizių (tyrimų) kainos.

2. Lietuvos Respublikos baudžiamojo proceso kodekso numatytais atvejais ši tvarka gali būti taikoma ir apskaičiuojant ekspertizės (tyrimo), atliktos baudžiamojoje byloje, kainą.

II. KAINŲ NUSTATYMAS

3. Lietuvos teismo ekspertizės centro atliekamų ekspertizių (tyrimų) kaina (K) nustatoma pagal formulę:

K = (V x L x I) + ((V x L x I) x 18%) PVM, kur:

V – Lietuvos teismo ekspertizės centro darbuotojo vidutinis darbo valandos užmokestis;

L – ekspertizei (tyrimui) sugaištas laikas – valandų skaičius;

I – n-ųjų metų išlaidų koeficientas.

4. Lietuvos teismo ekspertizės centro darbuotojo vidutinis valandos užmokestis (V) kiekvienais metais nustatomas pagal formulę:

V = Vs: (Eb x Dd x Vd), kur:

Vs – metinė suma, skirta LTEC atlyginimams;

Eb – bendras etatų skaičius;

Dd – darbo dienų skaičius per metus;

Vd – vidutinė darbo dienos trukmė.

5. Lietuvos teismo ekspertizės centro kiekvienų metų išlaidų koeficientas (I) nustatomas pagal formulę:

I = I + ((B – Vs): B), kur:

B – n-ųjų metų bendras Lietuvos teismo ekspertizės centro biudžetas.

III. BAIGIAMOSIOS NUOSTATOS

6. Šių nuostatų 4 ir 5 punktuose nustatytus valandinį įkainį ir išlaidų koeficientą per 10 darbo dienų nuo Lietuvos teismo ekspertizės centrui skirtų asignavimų paskelbimo dienos kiekvienais biudžetiniais metais apskaičiuoja Lietuvos teismo ekspertizės centro vyriausiasis finansininkas. Apskaičiuotą įkainį ir koeficientą tvirtina Lietuvos teismo ekspertizės centro direktorius įsakymu.

______________